
ԱՐԱՄ Ա. ԿԱԹՈՂԻԿՈՍԻ ԵՒ ՓԱՈՒԼՈՍ ՊԱՏՐԻԱՐՔԻ ԱՆԹԻԼԻԱՍԻ ՄԷՋ ՈՒՆԵՑԱԾ ՊԱՏՄԱԿԱՆ ՀԱՆԴԻՊՈՒՄԻՆ ԱՌԹԻՒ
 
28 Դեկտեմբեր 2002–2 Յունուար 2003, Ն.Ս.Տ.Տ. Ապունա Փաուլոս Պատրիարք Եթովպիոյ Ուղղափառ Եկեղեցւոյ հիւրը եղաւ Ն.Ս.Օ.Տ.Տ. Արամ Ա. Վեհափառ Հայրապետին՝ Մեծի Տանն Կիլիկիոյ Կաթողիկո-սութեան Ս. Աթոռէն ներս։ 
Անթիլիաս ժամանումին, Փաուլոս Պատրիարք իր մասնայատուկ ուրախութիւնը յայտնեց Լիբանան գտնուելուն համար՝ հիմնական երկու պատճառներով. 
Առաջին, Արամ Ա. Կաթողիկոսի հանդէպ իր տածած եղբայրական ջերմ սէրը շօշափելիօրէն կ‏՚արտայայտէր եւ այսպիսով կը հանդիսանար Մեծի Տանն Կիլիկիոյ Կաթողիկոսութիւն այցելող Եթովպիոյ Եկեղեցւոյ առաջին Պատրիարքը։ Ան իր այս այցը կը բնորոշէր որպէս Արեւելեան Ուղղափառ Եկեղեցիներու իրարու առաւել մերձեցման, համագործակ-ցութեան եւ դաւանական միութեան ցոլացման ճանապարհին վրայ արձա-նագրուած անկիւնադարձ մը։
Երկրորդ, Լիբանանը եթովպացիներուն համար սիրելի էր եւ սրբա-զան նկարագիր ունէր. որովհետեւ Եթովպիոյ Եկեղեցւոյ աւանդութեան համաձայն, Ս. Կոյս Աստուածածնի ծնողքը Լիբանանի մէջ ապրած էր եւ Աննա Մարիամը հոս ծնած էր։
Այսու լուսարձակի տակ կը բերենք Մեծի Տանն Կիլիկիոյ Կաթո-ղիկոսութեան Անթիլիասեան ժամանակաշրջանի երկու դաւանակից քոյր Եկեղեցիներու միջեւ աճած բարեկամութիւնը՝ անոր կցելով հայ եւ եթով-պական փոխ-յարաբերութիւններու վերաբերեալ պատմական նշմարներ, առաւելաբար քաղուած՝ Մաղաքիա Արք. Օրմանեանի ԱԶԳԱՊԱՏՈՒՄ-էն եւ ԷՋՄԻԱԾԻՆ ու ՀԱՍԿ Պաշտօնական Ամսագիրներէն։ 
Հայ եւ եթովպական փոխ-յարաբերութիւններու մասին յաւելեալ տեղեկութիւններ ստանալու համար կը յանձնարարենք Մեծի Տանն Կիլիկիոյ Կաթողիկոսութեան Մատենադարանին մէջ գտնուող հետեւեալ հինգ գիրքերը. Արշակ Ալպօյաճեան, ԱՌԱՔԵԼՈՒԹԻՒՆ Ի ՀԱՊԷՇԻՍՏԱՆ ԺԷ ԴԱՐՈՒՆ, Տպ. Նոր Աստղ, Գահիրէ, 1946. Գէորգ Արք. Արսլան-եան, ՈՒՂԵՒՈՐՈՒԹԻՒՆ ՅԵԹՈՎՊԻԱ, Տպ. Կ.Ն. Մագասճեան, Կ. Պոլիս, 1930. Հայկ Բաթաբան, ԱՐԴԻ ԵԹՈՎՊԻԱՆ ԵՒ ՀԱՅ ԳԱՂՈՒԹԸ, Տպ. Ս. Ղազար, Վենետիկ, 1930. Ա. Թէրզիպաշեան, ԵՐԿՈՒ ՏԱՐԻ ԱՏԻՍ ԱՊԷ-ՊԱՅԻ ՄԷՋ, Տպ. Յ. Տէր Յակոբեան, Փարիզ. Տիմթէոս Վրդ. Սափ-րիչեան, ԵՐԿԱՄԵԱՅ ՊԱՆԴԽՏՈՒԹԻՒՆ Ի ՀԱՊԷՇԻՍՏԱՆ, Տպ. Ս. Յակով-բեանց Վանքի, Երուսաղէմ, 1871։
 
Ա. ՄՈՒՏՔ
Արեւելեան Ուղղափառ Եկեղեցիներու ընտանիքը կ՚ընդգրկէ Հայ, Եթովպացի, Ղպտի, Ասորի, Հնդիկ եւ Էրիթրացի Եկեղեցիները, որոնց միութեան հասարակաց տիրական գիծը կը հանդիսանայ Նիկիոյ (325), Կոստանդնուպոլսոյ (381) եւ Եփեսոսի (431) Տիեզերական Ժողովներու ընդունումը եւ Քաղկեդոնի Ժողովին (451) մերժումը։ Այս պատճառաւ ալ այս Եկեղեցիները ճանչցուած են որպէս Ոչ-Քաղկեդոնական Եկեղեցիներ եւ կազմած եկեղեցական առանձին խմբաւորում մը։ 
Խաչիկ Ա. Արշարունի Կաթողիկոս (973–992), քաղկեդոնական վէճե-րու ընթացքին, նամակ մը գրած է Մելիտինէի Յոյն Մետրոպոլիտ Թէո-դորոսին, ուր Հայ Եկեղեցւոյ դաւանակից կը յիշէ «Աղուանք, Լփնիք, Կասպք, Կիղբք, Ասորիք, Եգիպտացիք, Եթովպացիք, Արաբացիք եւ Հնդիկք» (ԱԶԳԱՊԱՏՈՒՄ, Ա. Հատոր, Թիւ 784)։ Այս Եկեղեցիները ունին նոյն առաքելական հաւատքն ու քրիստոսաբանական բանաձեւը, որ Ս. Կիւրեղ Աղեքսանդրացիի «Մի բնութիւն Բանին մարմնացելոյ» սահմա-նումին վրայ հիմնուած է։
Կայ նաեւ Ուղղափառ Եկեղեցիներու ընտանիքը (Յոյն, Ռուս, Վրացի եւ այլն), որ կ‏՚ընդունի Քաղկեդոնի Ժողովը եւ կը կրէ Քաղկեդոնական անուանումը։ 
Վարչականօրէն Ուղղափառ Եկեղեցիներ կը տարբերին Արեւելեան Ուղղափառ Եկեղեցիներէն այն հանգամանքով, որ իրենց Հոգեւոր Կեդ-րոններուն եւ Պետերուն մէջ նախապատւութիւնը կը տրուի Կոստանդ-նուպոլսոյ Տիեզերական Պատրիարքութեան եւ անոր Գահակալին. մինչ-դեռ, Արեւելեան Ուղղափառ Եկեղեցիներու Հոգեւոր Կեդրոններն ու Պե-տերը կը վայելեն պատւոյ համահաւասարութիւն մը։
Արեւելեան Ուղղափառ Եկեղեցիները իրենց Հոգեւոր Կեդրոններու կողքին ունին որպէս սփիւռք բնորոշուող աշխարհատարած թեմական ցանց մը։ Այսօր անոնց նուիրապետական կառոյցը, Հոգեւոր Պետերու Կաթողիկոսական-Պատրիարքական մակարդակի վրայ, կը պարզէ հետեւեալ պատկերը. Հայ Եկեղեցի՝ Ամենայն Հայոց Կաթողիկոսութիւն (Ս. Էջմիածին, Հայաստան) - Ն.Ս.Օ.Տ.Տ. Գարեգին Բ. Վեհափառ Հայրապետ եւ Մեծի Տանն Կիլիկիոյ Կաթողիկոսութիւն (Անթիլիաս, Լիբանան) - Ն.Ս.Օ.Տ.Տ. Արամ Ա. Վեհափառ Հայրապետ։ Եթովպիոյ Եկեղեցի՝ Պատըր-իարքութիւն Եթովպիոյ Ուղղափառ Եկեղեցւոյ (Ատիս Ապեպա, Եթովպիա) - Ն.Ս.Տ.Տ. Փաուլոս Պատրիարք։ Ղպտի Եկեղեցի՝ Պատրիարքութիւն Ղպտի Ուղղափառ Եկեղեցւոյ (Աղեքսանդրիա, Եգիպտոս) - Ն.Ս.Տ.Տ. Շնուտա Գ. Պատրիարք։ Ասորի Եկեղեցի՝ Անտիոքի եւ Համայն Արեւելքի Պատրիար-քութիւն (Դամասկոս, Սուրիա) - Ն.Ս.Տ.Տ. Իգնատիոս Զաքքա Ա. Պատըր-իարք։ Հնդիկ Եկեղեցի՝ Հնդկաստանի Կաթողիկոսութիւն (Գոթայամ, Հնդկաստան) - Ն.Ս.Տ.Տ. Պասելիոս Մատթէոս Բ. Կաթողիկոս։ Էրիթրիոյ Եկեղեցի՝ Պատրիարքութիւն Էրիթրիոյ Ուղղափառ Եկեղեցւոյ (Ասմարա, Էրիթրիա) - Ն.Ս.Տ.Տ. Եագոպոս Պատրիարք։
Միջին Արեւելքի Արեւելեան Ուղղափառ Եկեղեցիներու Հոգեւոր Պետեր Արամ Ա. Կաթողիկոս, Շնուտա Գ. Պատրիարք եւ Իգնատիոս Զաքքա Ա. Պատրիարք 1998 թուականէն ի վեր կ՚ունենան իրենց տարեկան հանդիպումը եւ համատեղ հաղորդագրութիւններով իրենց հայրական յորդորները կը փոխանցեն Հայ, Ղպտի եւ Ասորի հաւատացեալներուն։
Քրիստոնէութիւնը Եթովպիոյ մէջ քարոզուած է առաքեալներու օրերուն։ 318-ին, քրիստոնէութիւնը իր մնայուն դրոշմը դրած է Եթովպիոյ մէջ. թէեւ յետագային Եթովպիոյ իշխանաւորները տատանած են քրիստո-նէութեան եւ իսլամութեան միջեւ ու մինչեւ այսօր շուրջ 15 միլիոն իսլամ-ներ կը բնակին Եթովպիոյ տարածքին։ 
Երկար ժամանակ Եթովպիոյ կամ Հապէշիստանի Ուղղափառ Եկե-ղեցին գտնուած է Ղպտի Ուղղափառ Եկեղեցւոյ հոգեւոր խնամքին տակ եւ միայն 1950 թուականին դարձած է անկախ Եկեղեցի եւ Պատրիարքական Ս. Աթոռ։ Եկեղեցական պաշտամունքի ընթացքին, Եթովպիոյ Եկեղեցին կը գործածէ Կիզ դասական եւ Ամհարիկ արդի լեզուները։ Եթովպիոյ Եկե-ղեցին կը յատկանշուի վանական աշխոյժ շարժումով ու հոգեւոր կեանքով եւ ծաղկուն կրօնական գրականութեամբ ու սրբանկարչութամբ։ 
Այսօր Եթովպիոյ Եկեղեցին կը հանդիսանայ քրիստոնէութեան ջա-հակիրը Ափրիկէի մէջ։ Ըստ Փաուլոս Պատրիարքի տուած տեղեկութ-իւններուն, ան ունի 45 միլիոն հաւատացեալներ, 30 հազար ծուխեր եւ 500 հազար վանականներ ու հոգեւորականներ. այսօր, Լիբանանի մէջ հաս-տատուած են աւելի քան 25 հազար Եթովպացի քրիստոնեաներ։
 
Բ. ՀԱՅ-ԵԹՈՎՊԱԿԱՆ ՅԱՐԱԲԵՐՈՒԹԻՒՆՆԵՐ ՊԱՏՄՈՒԹԵԱՆ ԸՆ-ԹԱՑՔԻՆ
         Ներկայիս Եթովպիոյ մէջ կը բնակին շուրջ 100 հայորդիներ։ Ատիս Ապեպայի Ս. Գէորգ Եկեղեցին կառուցուած է 1934-ին, Միհրան Մու-րատեանի բարերարութեամբ, իսկ Հայկական Դպրոցը՝ 1932-ին, Մատթիկ Գէորգոֆի նուիրատւութեամբ։ Հայ համայնքը մնայուն հոգեւոր հովիւ չ‏ունի եւ որպէս Եթովպիոյ Հովւութիւն կը գտնուի Ս. Էջմիածնի հովանին վայելող Եգիպտոսի Թեմի սահմաններուն մէջ։
          Եթովպիոյ մէջ հայկական ներկայութեան եւ հայ-եթովպական փոխ-յարաբերութիւններու շրջագիծին մէջ, կարելի է առանձնացնել հետեւեալ անձերն ու անցուդարձերը.
         Ա. Իսլամական լուծէն հալածական, հայ վանականներ Սուրիա, Լիբանան, Պաղեստին եւ Եգիպտոս այցելութեան ճանապարհին՝ գտնուած են նաեւ Եթովպիոյ Աքսումի Թագաւորութեան սահմաններուն մէջ, ուր 7-րդ դարու կէսերէն, Տեսիէ քաղաքի մօտ, «Հայք» անունը կրող կղզիին վրայ կը յիշատակուի իրենց Ս. Ստեփանոս Վանքը, որ կը կործանի 1527-ի Ահմէտ-Մուհամէտ Ղրանի ասպատակութիւններու ընթացքին (ԷՋՄԻԱ-ԾԻՆ, 1956, IV–V, էջ 99)։ 
Այս Հայկական Վանքին մասին երկու յիշատակութիւններ պահ-պանուած են Պայետա Մարիամի ժամանակագրութեան մէջ (1468–1478) (ԷՋՄԻԱԾԻՆ, VIII–IX, 1956, էջ 92)։ 
Հայ Աբբա Գէորգ Հասչայեցին կամ Հաթիայեցին, որ Եթովպական տարեգրութիւններու մէջ Բաալա Սաատատ (ժամերու գիտակ) անուան-ւած է, այս Հայկական Վանքի վանահայրերէն մին եղած է (ԷՋՄԻԱԾԻՆ, VIII–IX, 1956, էջ 92)։ 
Բ. «Հայք»-ի Ս. Ստեփանոս Վանքը եղած է հոգեւոր մշակոյթի նշանաւոր օճախ մը։ 1440-ին, անոր հայ վանականներէն Գէորգին կը պարտինք «Տիրամօր Փառաբանութիւնը», որ կը նկատուի Կիզ լեզուով գրուած ամենէն գեղեցիկ ներբողը (ԷՋՄԻԱԾԻՆ, IV–V, 1956, էջ 101 եւ ԷՋՄԻԱԾԻՆ, XI–XII, 1956, էջ 77)։
         Գ. Եթովպիայէն դէպի Երուսաղէմ կատարուող ուխտագնացութիւն-ներու հետեւանքով, բազմաթիւ յիշատակութիւններ կան Ս. Երկրի մէջ մշակուող հայ-եթովպական կապերու մասին, ուր սրբատեղիներու պաշտ-պանութեան եւ սրբութիւններու պահպանման մէջ եթովպացիներ,–ինչպէս նաեւ ղպտիներ եւ ասորիներ,– միշտ հայերու հետեւակ եղած են (ԱԶԳԱՊԱՏՈՒՄ, Բ. Հատոր, Թիւ 1729, 1730, 1983, 1996, 2320, 2410, 2412, 2605, 2653, 2879)։ 
Այս կալուածէն ներս մասնաւոր յիշատակութեան արժանի կը նկատենք. 
· 1400-ին Սարգիս Պատրիարքի հաստատած կանոնը, «թէ տարիէ աւելի Երուսաղէմ մնացողներ միայն պարտաւոր պիտի ըլլան գլխահարկ վճարել, եւ թէ Հայեր, Վրացիներ, Հապէշներ եւ Յոյներ հաւասարապէս ազատ պիտի ըլլան Ս. Գերեզմանի մուտքին համար յատուկ տուրք վճարելէ» (ԱԶԳԱՊԱՏՈՒՄ, Բ. Հատոր, Թիւ 1393)։ 
· 1480-ին, եթովպացիներու թագաւորին Երուսաղէմ այցին առթիւ է, որ մահմետականներ կը վերցնեն քրիստոնեաններուն Ս. Յարութեան Տաճար մուտքին արգելքը (ԱԶԳԱՊԱՏՈՒՄ, Բ. Հատոր, Թիւ 1506)։
· Օրմանեան Սրբազան նաեւ կը գրէ. «Այս միջոցներուն (այսինքն՝ Պօղոս Ադրիանուպոլսեցի Պատրիարքի օրերուն, 1824–1853 - Ն.Ե.) տեղի ունեցած է Եթովպացիներուն խնդիրը, որոնք ղփտի եպիս-կոպոսին ընթացքէն զայրացած զայն կը վտարեն եւ Երուսաղէմէ հայ եպիսկոպոս մը կը խնդրեն իրենց գլուխ, եւ իրօք ալ Երուսաղէմէ վարդապետներ ճամբայ կը հանուին։ Բայց որովհետեւ գործը հետե-ւանք ունեցած չէ, պէտք չենք տեսներ մանրամասնութեանց մտնել» (ԱԶԳԱՊԱՏՈՒՄ, Գ. Հատոր, Թիւ 2450)։
· Յովհաննէս Զմիւռնիացի Պատրիարքի օրով (1850–1869), «Գաբրիէլ Եթովպացի վարդապետը, բնիկ խափշիկ հայածէս դարձած եւ Կիրա-կոսի (ակնարկութիւն Կիրակոս Երուսաղէմացի Պատրիարքին, 1846–1850 - Ն.Ե.), իբր որդեգիր սեպուած եւ անպայման համարձա-կութիւն ստացած, [որ] Եթովպիա նուիրակ յղուեցաւ» (ԱԶԳԱՊԱ-ՏՈՒՄ, Գ. Հատոր, Թիւ 2648)։
· Եսայի Թալասցի Պատրիարքի օրով (1864–1885), Իսահակ Եպս. Աստուածատուրեանէ եւ Տիմոթէոս Վրդ. Սափրիչեանէ բաղկացած հայ պատուիրակութիւն մը Երուսաղէմէն Եթովպիա կը մեկնի, իր հետ կենաց փայտի մասունքով ականակուռ խաչ մըն ալ տանելով։ Պատուիարակութիւնը 1 Ապրիլ 1867-ին Երուսաղէմէն ճամբայ կ‏՚ելլէ եւ 14 Օգոստոս 1869-ին Երուսաղէմ կը վերադառնայ։ Այս ճանապար-հորդութեան մանրամասնութիւնները կը գտնուին ԱԶԳԱՊԱՏՈՒՄ-ի մէջ՝ քաղուած նոյնինքն Տիմոթէոս Վրդ. Սափրիչեանի տեղեկագ-րութենէն (ԱԶԳԱՊԱՏՈՒՄ, Գ. Հատոր, Թիւ 2789–2803), ուրկէ կը մէջբերենք միայն երկու հետաքրքրական հատուածներ. 
(ա) «Եթովպացիք առջի օրեր շատ նեղութիւն կը հասցնեն, մինչեւ որ կը ստուգեն թէ ո՛չ թուրք, ո՛չ ‎ֆրանք, ո՛չ ինկիլիզ, եւ ո՛չ ղփտի, այլ հայ ուղղափառ են, եւ անկէ ետքը դիւրութիւններ եւ պատիւներ ալ կ‏՚ընծայեն, մանաւանդ թէ ղփտիներէ զզուած ըլլալով, Իսահակը իբրեւ իրենց եպիսկոպոս պահել կ‏՚ուզեն եւ կ‏՚առաջարկեն» (ԱԶԳԱՊԱՏՈՒՄ, Գ. Հատոր, Թիւ 2801). 
(բ) «Աքսումի մէջ կ‏՚այցելեն մեծ ուխտատեղին, եւ շատ դժուարութ-եամբ կը տեսնեն անտեսանելի եւ անհպելի եղող օրինաց նուիրական տախտակը, որ հոն պահուած է, եւ նկատուած է իբր Սինա լերան վրայ Մովսէսի ստացած տասնաբանեայի քարետախտակը, Քրիստոսի ալ ներ-կայացուած եւ անկէ օրհնուած» (ԱԶԳԱՊԱՏՈՒՄ, Գ. Հատոր, Թիւ 2801)։
· Տիմոթէոս Վրդ. Սափրիչեան կը յիշատակէ, թէ Եթովպիոյ Եկեղեցին քանիցս Երուսաղէմի Հայոց Պատրիարքէն առաջնորդ խնդրած է (ԷՋՄԻԱԾԻՆ, XI–XII, 1956, էջ 80)։
Դ. Եթովպիոյ Եկեղեցւոյ սուրբերու շարքին Թակլա-Հայմանոթէն ետք առանձնայատուկ պատիւ կը վայելէ Մակաբա-Էկզիէն, կրօնական Եւըս-տաթէոս անունով ծանօթ հրաշագործ սուրբը, որ Հայ Եկեղեցւոյ վարդա-պետութեան վրայ հիմնուելով, մեծ պայքար մղած է Եթովպիոյ Եկեղեցին հեթանոսական եւ մահմետական ազդեցութիւններէ ձերբազատելու համար (ԷՋՄԻԱԾԻՆ, VIII–IX, 1956, էջ 92)։ Այսպիսով անոր գործունէութ-իւնը սկսած է այնքան սերտօրէն առնչուիլ Հայ Եկեղեցւոյ հետ, որ զայն յաճախ հայ համարած են։ Ս. Եւստաթէոսի վարքը հինգ խմբագրութիւն-ներով հասած է մեզի, ուր կը պատմուի, թէ ան իր խումբ մը աշա-կերտներով, 1343–1344, Ամտա-Սիոն թագաւորի մահուան տարին, Աղեք-սանդրիա եւ Երուսաղէմ այցելելէ ետք կը հասնի Կիլիկիա, ուր 14 տարիներ կը մնայ եւ 1358-ին կը վախճանի եւ հոն ալ կը թաղուի։ Մահուան անկողնին մէջ, իր աշակերտներուն կը պատուիրէ անպայման Եթովպիա վերադառնալ եւ Հայ Եկեղեցւոյ առաքելականութեան մասին վկայել (ԷՋՄԻԱԾԻՆ, IV–V, 1956, էջ 101–103)։
Նաեւ կը յիշուի, թէ Ս. Եւստաթէոսը, 1344-ին, Աղեքսանդրիայի մէջ, հանդիպած է յանուն Քրիստոսի իր հայրենիքէն վտարուած հայերու Կաթողիկոսին, որ շատ հաւանաբար Յակոբ Անաւարզեցին էր (ԷՋՄԻԱ-ԾԻՆ, VI, 1956, էջ 54–55)։
Ե. Հայ Եկեղեցւոյ տօնակարգին մէջ Եթովպիոյ Եկեղեցիէն կը տօնա-խըմբուին Խարիթեան կամ Արիթեան նահատակ սուրբերը (Թորգոմ Արք. Գուշակեան, ՍՈՒՐԲՔ ԵՒ ՏՕՆՔ, Անթիլիաս-Լիբանան, 1981, էջ 64–65)։ Իսկ Եթովպիոյ Եկեղեցին կը տօնէ Ս. Գրիգոր Լուսաւորչի յիշատակը (ԷՋՄԻԱԾԻՆ, XI–XII, 1956, էջ 78)։
Զ. Ս. Գրիգոր Նարեկացի իր «Քարոզ ի Սուրբ Յովհաննէս Մկրտիչն» գործին մէջ կը յիշատակէ, թէ մանուկ Յիսուս երբ Եգիպտոս փախցուեցաւ, նաեւ Եթովպիա տարուեցաւ. «Յանապատի խստակրօն վարուք հաճոյաց-եալ Էին Աստուծոյ, որով եւ Բանն հայրական ձայնեալ առ նոյն՝ գալ ի լրումն խորհրդոյն, զի եւ այս իրի աղագաւ զերծեալ ի մանկակոտոր հրամանէն յանապատ ի խանձարրոց ծնողիւն, որպէս եւ Տէր նորուն՝ յաշխարհն Եթովպա գալ յերեւումն Իսրայէլի եւ ձայնիւ յայտնեալ. զանպարագիծն ի մարմնի պարագրեալ. հորդեալ ճանապարհ գալստեան Բանին զհոգիս մարդկան բանականիս» (ՄԱՏԵԱՆ ՈՂԲԵՐԳՈՒԹԵԱՆ ԵՒ ԱՅԼ ԵՐԿԱՍԻՐՈՒԹԻՒՆՔ, Ս. Գրիգոր Նարեկացի – 1000-Ամեակի Հրա-տարակութիւն, Անթիլիաս-Լիբանան, 2002, էջ 621)։
Է. Եթովպիոյ եւ Եթովպիոյ Եկեղեցւոյ ծառայութիւն մատուցած հայե-րուն մէջ կը յիշուին հետեւեալները.
· 1652-ին, Հայ Եկեղեցւոյ կողմէ Եթովպիա ղրկուած առաջին պաշ-տօնական նուիրակը հանդիսացած է Երուսաղէմի Պատրիար-քութենէն Գրիգոր Եպիսկոպոսը (ԷՋՄԻԱԾԻՆ, XI–XII, 1956, էջ 77)։
· 17-րդ դարու կէսերուն, Եթովպիոյ Հնդկաստանի դեսպանը եղած է Հալէպցի հայ վաճառական Մուրատը (ԷՋՄԻԱԾԻՆ, VIII–IX, 1956, էջ 89)։
· Վենետիկցի աշխարհագրագէտ Պեշինկը (18-րդ դար) կը նշէ, թէ Եթովպիոյ վաճառականութիւնը կը գտնուէր հայերու ձեռքը (ԷՋ-ՄԻԱԾԻՆ, VIII–IX, 1956, էջ 89)։
· 19-րդ դարուն, Մենելիք Բ.-ի իշխանութեան ընթացքին, Պօղոս Մար-գարեան գործօն դերակատարութիւն ունեցած է Ատիս Ապեպայի որպէս մայրաքաղաք ընտրութեան եւ կառուցման ծրագրին մէջ (ԷՋՄԻԱԾԻՆ, XI–XII, 1956, էջ 81)։
· Մենելիք Բ.-ի պատերազմական աջակիցն ու խորհրդականը եղած է արաբկիրցի Սարգիս Թէրզեանը, որ արժանացած է «Հապեշական Պիզմարք» անուանումին (ԷՋՄԻԱԾԻՆ, XI–XII, 1956, էջ 81)։
· Մեծի Տանն Կիլիկիոյ Կաթողիկոսութեան միաբան Գերշ. Տ. Դերենիկ Եպս. Փոլատեան 1960–1963 վարած է Եթովպիոյ Եկեղեցւոյ Ատիս Ապեպայի Աստուածաբանական Դպրանոցին տեսչութիւնը եւ հոգե-ւորականներու կազմաւորումը ապահովող այս հաստատութիւնը կապած Պետական Համալսարանին՝ որպէս անոր բաժանմունք-ներէն մին (ՀԱՍԿ, Հոկտ.–Նոյ.–Դեկտ. 1963, էջ 651)։
 
Գ. ՄԵԾԻ ՏԱՆՆ ԿԻԼԻԿԻՈՅ ԿԱԹՈՂԻԿՈՍՈՒԹԻՒՆ ԵՒ ԵԹՈՎՊԻՈՅ ՈՒՂՂԱՓԱՌ ԵԿԵՂԵՑԻ (1965–2003)
20-րդ դարուն առաւել ուժականութիւն եւ կառուցային նոր արտա-յայտութիւններ ստացած միջ-եկեղեցական շարժումը մեծապէս օժան-դակեց Եկեղեցիներուն ձերբազատուելու դարաւոր մեկուսացման իրավի-ճակէն եւ ժողովներով ու այցելութիւններով ինքնաճանաչման ու փոխ-ճանաչման հասնելու թէ՛ հոգեւորականներու եւ թէ՛ աշխարհականներու մակարդակներու վրայ։ Աստուածաբանական երկխօսութիւններ, ընկերա-յին ծառայութեան մարզէն ներս միասնական ծրագիրներ, քաղաքական բռնատիրութիւններու որպէս հակադարձութիւն՝ խաղաղութեան եւ ար-դարութեան վերահաստատման համար միասնաբար կատարուող հետա-պընդումներ, ինչպէս նաեւ եկեղեցական ընտանիքներու մերձեցումներ,–յիշելու համար միայն քանի մը երեսները այս շարժումին,– քրիստո-նէական Եկեղեցիներ յղացքին նո՛ր իմացում եւ ըմբռնում պարգեւեցին։
Այս դրական երեւոյթներու բարերար ազդեցութենէն անմասն չմնաց Մեծի Տանն Կիլիկիոյ Կաթողիկոսութիւնը, որուն միջ-եկեղեցական նպաս-տին արդար գնահատումը տակաւին համապարփակօրէն չէ կատարուած։ Սակայն, հոս մենք պիտի անդրադառնանք անոր միայն Արեւելեան Ուղղափառ Եկեղեցիներու եւ առաւելաբար Եթովպիոյ Եկեղեցւոյ շրջա-գիծը ընդգրկող բնագաւառին՝ ՀԱՍԿ Պաշտօնաթերթէն կատարուած քաղ-ւածներով։
Առաջին, Եթովպիոյ Ուղղափառ Եկեղեցւոյ եւ Մեծի Տանն Կիլիկիոյ Կաթողիկոսութեան միջեւ զարգացող փոխ-յարաբերութիւնները 1965-ին նոր հանգրուան մը թեւակոխեցին, երբ Եթովպիոյ Հայլէ Սելասիէ Ա. Կայսրին հրաւէրով, 15–24 Յունուարին, Ատիս Ապեպայի մէջ, գու-մարուեցաւ Արեւելեան Ուղղափառ Եկեղեցիներու համաժողով մը, որ ի մի խմբեց 15 դարեր ամբողջ իրենց հաւատքի միութիւնը իրարմէ հեռու եւ աշխարհագրական, կրօնական, քաղաքական, մշակութային ու ընկե-րային տարբեր պայմաններու մէջ ապրող եւ արտայայտող քոյր Եկեղե-ցիները։ Համաժողովը յատկանշուեցաւ Արեւելեան Ուղղափառ Եկեղեցի-ներու վերանորոգման եւ վերազօրացման հեռանկարով, հոգեւոր վերա-կենսաւորման մղումով եւ աճող համագործակցութեան մշակումով։
            Համաժողովը նաեւ նպաստեց Հայ Եկեղեցւոյ երկու Կաթողիկո-սական Ս. Աթոռներու իրարհասկացողութեան ճիգերուն եւ փոխ-յարա-բերութիւններուն բարւոքման։ ՀԱՍԿ Ամսագրի Յունուար–Փետրուար–Մարտ 1965 թիւը ընդարձակօրէն կ‏՚անդրադառնայ այն վերիվայրումնե-րուն որուն մէջէն անցան Ն.Ս.Օ.Տ.Տ. Վազգէն Ա. Ամենայն Հայոց եւ Ն.Ս.Օ.Տ.Տ. Խորէն Ա. Մեծի Տանն Կիլիկիոյ Վեհափառ Հայրապետները ու իրենց ուսանելի խոհականութեամբ յաղթահարելով ամեն դժուարութիւն միասնաբար Ատիս Ապեպա գտնուեցան՝ միաժամանակ իրենց հայրական օրհնութիւնները բաշխելով տեղւոյն հայ համայնքին։ 
         Խորէն Ա. Կաթողիկոսի պատուիրակութեան մաս կազմող Գարեգին Եպս. Սարգիսեան «Արեւելեան Եկեղեցիները Նոր Հորիզոններու Առջեւ եւ Հայաստանեայց Եկեղեցին» յօդուածին մէջ (ՀԱՍԿ, Յուն.– Փետր.–Մարտ 1965, էջ 26–29), կը վկայէ այս միասնականութեան հանդիսադրութեան եւ 24 Յունուարին, Ատիս Ապապայի մէջ, ի յիշատակ Ապրիլեան նահատակ-ներուն մատուցուած հայրապետական սուրբ պատարագին եւ հոգեհան-գիստին հաղորդականութեան տրոփով ու Մեծ Եղեռնի 65-ամեակի խոր-հուրդին ներգործութեան անկնկալութեամբ կ‏՚եզրակացնէ. «Մէ՛կ է Հայ ժողովուրդը։ Մէ՛կ է Հայց. Եկեղեցին։ Մանաւանդ երբ մենք զմեզ կը մտածենք Ապրիլեան Նահատակներու յիշատակին մէջ չենք կրնար ըլլալ հարազա՛տ Հայ առանց ըլլալու մէ՛կ հայութիւն։ Երբ կայ մանաւանդ տեսիլը մեր պայծառ ապագային, երբ կայ անխախտ յոյսը մեր իղձերու պսակումին, երբ կայ հաւատքը մեր կամքի կատարումին՝ չկայ ու չի կրնար ըլլալ երկու Հայութիւն, բազում Հայութիւնք։ ՄԻՈՒԹԻՒՆ եւ ՀԱՅՈՒԹԻՒՆ կը համբուրուին այս տարի։
         Թող այս համբոյրը ըլլայ լո՛յսը մեր կեանքին, ո՛յժը մեր գործին»։
            Իսկ համաժողովի բացումին արտասանած իր պաշտօնական ճառին մէջ, բարեպաշտ Հայլէ Սելասի Ա. Կայսր քաջ գիտնալով որ Արեւելեան Ուղղափառ Եկեղեցիներու միջեւ յամեցող զգայնութիւններ կան, կ‏՚ըսէր. «Դարերէ ի վեր մեր Ուղղափառ Եկեղեցիները իրարու անհա-ղորդ մնացած են։ Յամենայն դէպս, կ‏՚ապրինք դարու մը մէջ ուր նոյնիսկ քաղաքական տարբերութիւնները կը քննարկուին ժողովասեղաններու շուրջ եւ խաղաղ ու բարեկամական լուծումներ կը փնտռուին բոլորին կողմէ։ …Այս համաժողովը կրնայ չյանգիլ վերջնական արդիւնքներու այստեղ եւ անմիջապէս։ Այսուհանդերձ, Եկեղեցիներու պետերուն վրայ կ‏՚իյնայ պարտքը համաձայնութեան եւ համագործակցութեան միջոցներ փնտռելու»։
            Հոգեւոր Պետեր համաժողովի ընթացքին քննարկեցին հետեւեալ կէտերը.
(Ա) Արդի աշխարհը եւ Եկեղեցին՝ երիտասարդութիւն, հաւատաց-եալներ, ընտանեկան հոգեւոր զարթօնք, քրիստոնէական դաստիարա-կութիւն եւ վանական կեանք։
(Բ) Համագործակցութիւն աստուածաբանական կազմաւորման կալ-ւածէն ներս։
(Գ) Համագործակցութիւն աւետարանչութեան բնագաւառին մէջ։
(Դ) Արեւելեան Ուղղափառ Եկեղեցիներու ընտանիքին յարաբե-րութիւնները այլ Եկեղեցիներու եւ միջ-եկեղեցական շարժման հետ։
(Ե) Խաղաղութեան եւ արդարութեան հաստատումը աշխարհի վրայ։
Պատմութեան համար կ‏՚արժէ արձանագրել, թէ համաժողովի փակ-ման հանդիսաւոր նիստին «Նախագահութեան ամպիոնին վրայ բազմած էին, ձախէն աջ՝ Ղպտի Եկեղեցւոյ Տ. Կիւրեղ Պատրիարքը, Ուղղափառ Ասորւոց Պատրիարք Իգնատիոս Եագուպ Գ., Ամենայն Հայոց Վեհ. Վազգէն Ա. Կաթողիկոս, Մեծի Տանն Կիլիկիոյ Վեհ. Խորէն Ա. Կաթողիկոս, Մալապարի Տ. Բասիլիոս Եւգինէոս Ա. Կաթողիկոս, Եթովպիոյ Պատըր-իարքական Փոխանորդ Տ. Թէոփիլոս Արքեպիսկոպոս»։ Յայտնենք, թէ 23 Յունուարին Խորէն Ա. Վեհափառ կ‏՚այցելէր Եթովպիոյ Եկեղեցւոյ Տ. Բասիլիոս Պատրիարքին, որ յառաջացած տարիքի եւ հիւանդութեան պատճառաւ երկար ատենէ ի վեր անկողնոյ կը ծառայէր։
Դէպի Անթիլիաս վերադարձի ճամբուն վրայ, Խորէն Ա. Կաթողիկոս իր պատուիրակութեան հետ Եգիպտոսէն կ‏՚անցնէր եւ ի պատիւ Վեհափառ Հայրապետին տրուած ճաշկերոյթին ընթացքին, Գարեգին Եպիսկոպոս ընդարձակ վերլուծականը կը կատարէր Ատիս Ապեպայի համաժողովին ու Մեծի Տանն Կիլիկիոյ Կաթողիկոսութեան առաքելութեան հարազատ թարգմանը կը դառնար, երբ կ‏՚ըսէր. «Գանձանակ մըն է մեր պատմութիւնը։ Անոր առջեւէն կ‏՚անցնին Աթոռներ, անոր առջեւէն կ՚անցնին կուսակցութ-իւններ, անոր առջեւէն կ‏՚անցնին մշակութային միութիւններ –– ամէ՛ն մարդ իր լուման կը դնէ այդ գանձանակին մէջ։ Այսօր Անթիլիասը իր լուման կը դնէ այդ գանձանակին մէջ։ Եւ իր մեծագոյն գործն է ԾԱՌԱՅԵԼ։ Եթէ կայ մէ՛կ տեղ ուր Անթիլիասը կ՚ուզէ փառասէր ըլլալ ատիկա ԾԱՌԱ-ՅՈՒԹԻՒՆՆ է»։
Խորէն Ա. Վեհափառ, հայութեան անժամանցելի դատին պրիս-մակէն կը դիտէր Արեւելեան Ուղղափառ Եկեղեցիներու համաժողովին թելադրականութիւնը, երբ անմիջականութեամբ օծուն իր խօսքին մէջ կ‏՚ըսէր. «Կը կրկնեմ, որ մենք մեր սիրելի երէց Եղբօր Վեհ. Տէր Վազգէն Կաթողիկոսի հետ ունէինք փոքր տարակարծութիւններ, դժուարութ-իւններ, բայց մենք ատոնք երբեք խնդրոյ առարկայ չըրինք, խօսեցանք անշուշտ այդ խնդիրներուն մասին, խօսեցանք եղբայրաբա՛ր, սրտբա՛ց կերպով, քով քովի նստելով, ամբողջ 12 օր միասին ըլլալով շարունակ, որովհետեւ նոյն յարկաբաժնին մէջ էինք արդէն, եւ զիրար հասկցանք եւ վստահ եմ, որ ինք զիս շա՛տ լաւ հասկցաւ եւ ես զինք շատ լա՛ւ հասկցայ, եւ համաձայնեցանք երկուքս, որ ձեռք ձեռքի տալով միասին պիտի աշխատինք, եթէ պէտք ըլլայ միասի՛ն պիտի պայքարինք, որպէսզի կարենանք պաշտպանել մեր Հայկական Դատը, որ բոլոր դատերուն ամենէն արդա՛րն է եւ ամենէն ճշմարիտը»։
Երկրորդ, 11 Հոկտեմբեր 1966, Եթովպիոյ Հայլէ Սելասիէ Ա. Կայսր Անթիլիասի Մայրավանքին մէջ, պաշտօնապէս այցելեց Ն.Ս.Օ.Տ.Տ. Խորէն Ա. Վեհափառ Հայրապետին։
Այս այցելութեան նկարագրականը ՀԱՍԿ-ի Հոկտեմբեր 1966 թիւին մէջ, էջ 409–413, հետեւեալ տողերով կ‏՚եզրափակուի. «Սոյն պատմական այցելութիւնը անմոռանալի պիտի մնայ Մեծի Տանն Կիլիկիոյ Կաթողիկո-սութեան տարեգրութեանց մէջ։ Ատով ալ աւելի սերտացան Հայ ժողո-վուրդին յարաբերութիւնները քոյր եւ դաւանակից Եկեղեցւոյ մը հետ, որուն գերագոյն պետն է Յուդայի Առիւծը՝ Նորին Վեհափառութիւն Հայլէ Սելասիէ Ա.։
Այս այցելութեամբ անգամ մը եւս շեշտուեցաւ այն բացառիկ դիրքը որ Մեծի Տանն Կիլիկիոյ Կաթողիկոսութեան վերապահուած է, իբրեւ կեդրոնը Սփիւռքահայութեան»։
Երրորդ, Ապրիլ 1971-ին, Խորէն Ա. Կաթողիկոս Հայլէ Սելասիէ Ա. Կայսրէն եւ Եթովպիոյ Ուղղափառ Եկեղեցւոյ Ս. Սինոտէն հրաւէրներ կը ստանար մասնակցելու նորընտիր Պատրիարք Ապունա Թէոփիլոսի գահակալութեան, որ տեղի պիտի ունենար 9 Մայիս 1971-ին, Ատիս Ապեպայի Ս. Երրորդութիւն Մայր Տաճարին մէջ։
Վեհափառ Հայրապետը զոյգ հրաւէրներուն կը պատասխանէր հեռագրելով. «…Շատ կը ցաւինք որ պիտի չկարենանք Ձեր հրաւէրին ընդառաջել, որովհետեւ, սրտի տագնապի մը հետեւանքով ստիպուած ենք անկողին մնալ։ Մեր կողմէ որպէս պատուիրակութիւն կ‏՚ուղարկենք Դպրե-վանքի Տեսուչ Գերաշնորհ Տ. Արտաւազդ Եպիսկոպոս Թրթռեանը եւ Լուսարարապետ Տ. Տիրայր Վրդ. Փանոսեանը»։
Արտաւազդ Սրբազան եւ Հայր Տիրայր, Վազգէն Ա. Վեհափառ Հայ-րապետի պատուիրակներ Գերշ. Տ. Զաւէն Եպս. Չինչինեանի եւ Գերշ. Տ. Կոմիտաս Եպս. Տէր Ստեփանեանի հետ, Եթովպիոյ մէջ կ‏՚արժանանային ջերմ ընդունելութեան։ Պատրիարքի գահակալութեան արարողութեան ընթացքին, Արտաւազդ Սրբազան աղօթք մը կը կարդար եւ հովուապե-տական ասան կը փոխանցէր Ն.Ս.Տ.Տ. Թէոփիլոս Պատրիարքին։ 
Խորէն Ա. Վեհափառ Հայրապետի պատուիրակները իրենց շնոր-հաւորական բարեմաղթութիւններուն հետ Պատրիարքին կը յանձնէին նաեւ շիշ մը սրբալոյս միւռոն եւ այլ նուէրներ։ ՀԱՍԿ-ի Յունիս–Յուլիս 1971 թիւին մէջ, էջ 268, կը կարդանք. «Նորընտիր Պատրիարքը անհուն ուրա-խութեամբ ողջունեց զոյգ պատուիրակները եւ յուզումով ընդունեց մաս-նաւորաբար Ս. Միւռոնը, զոր կուրծքին սեղմելով յայտնեց թէ այդ նուէրը զինք երախտապարտ կ‏՚ընէր Նորին Վեհափառութեան։ Եւ աւելցուց ‘Մօտիկ ապագային երբ միւռոն օրհնեմ այս ալ մէջը պիտի խառնեմ իբր խորհրդանշան երկու քոյր եկեղեցիներու սիրոյ ամրապնդման’»։
Չորրորդ, ‎13–18 Յունուար 1992, Գերշ. Տ. Արամ Արք. Քէշիշեան (այժմ Կաթողիկոս Մեծի Տանն Կիլիկիոյ), Եկեղեցիներու Համաշխարհային Խորհուրդի Ատենապետի հանգամանքով, այցելեց Եգիպտոս եւ Եթով-պիա, հանդիպումներ ունեցաւ Ղպտի Ուղղափառ եւ Եթովպիոյ Ուղղա-փառ Եկեղեցիներու Ն.Ս.Տ.Տ. Շնուտա Գ. Պատրիարքին եւ Ն.Ս.Տ.Տ. Փաու-լոս Պատրիարքին ու զոյգ Արեւելեան Ուղղափառ Եկեղեցիներու Ս. Սի-նոտներուն հետ՝ քննարկելով Ղպտի եւ Եթովպիոյ Եկեղեցիներուն միջեւ գոյութիւն ունեցող խոր տարակարծութիւնները եւ մերձեցման եզրեր գտնելու աշխատելով։ 
«Սրբազանը կրցաւ (Եթովպիոյ - Ն.Ե.) Պատրիարքն ու Սինոտը համոզել որ բանակցութիւններ սկսին երկու եկեղեցիներու միջեւ եւ յառաջիկայ շաբաթներու ընթացքին պատուիրակութիւն մը ղրկեն Ղպտի Պատրիարքին մօտ» (ՀԱՍԿ, Յունուար 1992, էջ 72)։ 
Արամ Սրբազան նաեւ այցելեց պետական բարձրաստիճան պա-տասխանատուներու, պատարագեց եւ քարոզեց Ս. Գէորգ Եկեղեցւոյ մէջ եւ հանդիպեցաւ Եթովպահայ գաղութի հաւատացեալներուն հետ։
Հինգերորդ, 19–27 Յունուար 1996, Գերպ. Տ. Նարեկ Ծ. Վրդ. Ալեէ-մէզեան Եկեղեցիներու Համաշխարհային Խորհուրդի կազմակերպած «Հա-ւատք եւ Մշակոյթ» թեման ընդգրկող համաժողովի Ուղղափառ Եկեղե-ցիներու նախապատրաստական հանդիպումին առթիւ, Ատիս Ապեպա գտնուեցաւ եւ մասնակցեցաւ Եթովպիոյ Եկեղեցւոյ Աստուածայայտ-նութեան եւ Մկրտութեան տօներու կրօնական արարողութիւններուն, պատարագեց եւ քարոզեց Ս. Գէորգ Եկեղեցւոյ մէջ եւ հանդիպումներ ունեցաւ Եթովպիոյ հայ համայնքի զաւակներուն հետ (ՀԱՍԿ, Յունուար 1996, էջ 66–67)։
Վեցերորդ, 8–14 Յուլիս 1997, Ն.Ս.Օ.Տ.Տ. Արամ Ա. Կաթողիկոս Ն.Ս.Տ.Տ. Փաուլոս Պատրիարքէն հրաւէր ստացաւ մասնակցելու հինգ տարիներ առաջ Համայնավար վարչակարգին կողմէ բանտին մէջ խեղ-դամահ եղած եւ առանց եկեղեցական արարողութեան թաղուած Երա-նաշնորհ Թիո‎ֆիլոս Բ. Պատրիարքի թաղման կարգին։ Յանուն Մեծի Տանն Կիլիկիոյ Կաթողիկոսութեան եւ Վեհափառ Հայրապետին Գերշ. Տ. Սե-պուհ Եպս. Սարգիսեան Ատիս Ապեպա ուղեւորուեցաւ եւ իր մասնակ-ցութիւնը բերաւ Եթովպիոյ Եկեղեցւոյ Գահակալին թաղման արարողութ-եան։ Սեպուհ Սրբազան նաեւ պատարագեց եւ քարոզեց Ս. Գէորգ Եկե-ղեցւոյ մէջ եւ այցելեց Եթովպահայ գաղութի զաւակներուն (ՀԱՍԿ, Յուլիս–Օգոստոս–Սեպտ. 1997, էջ 640)։
 
Դ. ԵԶՐԱԿԱՑՈՒԹԻՒՆ
Փաուլոս Պատրիարքի եւ Արամ Ա. Կաթողիկոսի Անթիլիասի Մայ-րավանքին մէջ ունեցած աղօթական պահերուն եւ հասարակաց մտա-հոգութիւններու քննարկումներուն լոյսին տակ, անհրաժեշտ կը նկա-տենք կատարել հետեւեալ մատնանշումները.
Առաջին, Արեւելեան Ուղղափառ Եկեղեցւոյ ընտանիքի քոյր Եկե-ղեցիներու փոխ-յարաբերութիւնները մի միայն դարաւոր եւ անխախտելի միութեան վերարծարծումով, վերանորոգութեան մարտահրաւէրով եւ սրտբաց երկխօսութեան հրամայականով կարելի է լիապէս պտղաւորել 21-րդ դարու այս վճռական հանգրուանին՝ ինչպէս Արամ Ա. Վեհափառ Հայրապետ ընդգծեց, երբ 28 Դեկտեմբեր 2002-ին, Անթիլիասի Մայրա-վանքին մէջ կ՚ողջունէր իր Հոգեւոր Եղբայրներ Փաուլոս եւ Զաքքա Պատրիարքներու ներկայութիւնը: Արեւելեան Ուղղափառ Եկեղեցիներ պէտք է անդրադառնան, թէ այսօրուան աշխարհը առաքելութեան շեշտա-ւորումով կ՚ընթանայ եւ ժամանակն է որ Արեւելեան Ուղղափառ Եկե-ղեցիներ իրագործեն իրենց ներքին աւետարանչութիւնը՝ իրենց ժողովուր-դի զաւակները վերացական միութենէն գործնական ու միասնական հաւատքի կեանքին բերելու նախանձախնդրութեամբ եւ համագործակ-ցութեան ծրագրումով։
Երկրորդ, Մեծի Տանն Կիլիկիոյ Կաթողիկոսութեան Եկեղեցւոյ միութեան ձգտող միջ-եկեղեցական շարժումին բերած նպաստը, որ երանաշնորհ Զարեհ Ա., Խորէն Ա. եւ Գարեգին Բ. Կաթողիկոսներու օրերուն սկսաւ ու աճեցաւ, Արամ Ա. Կաթողիկոսի գահակալութեամբ նոր տարածք ու խորք ստացած է։ Անթիլիասը մի միայն Նուիրապետական Աթոռ չէ, այլ նաեւ դարձած է միջ-եկեղեցական, միջ-կրօնական եւ միջազ-գային յարաբերութիւններու հանդիպման իտէալ կեդրոն։ Այս դիտան-կիւնէն եւս, Զաքքա Ա. Պատրիարքի, Փաուլոս Պատրիարքի եւ Արամ Ա. Կաթողիկոսի խորհրդակցութիւնները եզակի պատեհութիւնը ընծայեցին երեք Հոգեւոր Պետերուն միասնաբար քննարկելու քրիստոնէական Եկեղե-ցիներն ու Արեւելեան Ուղղափառ Եկեղեցիներու ընտանիքը յուզող հար-ցեր՝ անձնական հանդիպումներու եւ ուղղակի կապերու միջոցաւ զանոնք բաժնելու համար իրենց միւս Հոգեւոր Եղբայրներուն հետ, մօտիկ ապա-գային Արեւելեան Ուղղափառ Եկեղեցիներու բոլոր Հոգեւոր Պետերու միատեղ հանդիպման հեռանկարով։
            Երրորդ, Եթովպիոյ Ուղղափառ Եկեղեցւոյ եւ Մեծի Տանն Կիլիկիոյ Կաթողիկոսութեան փոխ-յարաբերութիւնները գործնական համագոր-ծակցութեան նոր հորիզոններ բացին։ Միջ-եկեղեցական շարժման եւ Եկեղեցիներու Համաշխարհային Խորհուրդի գործունէութեան ու ծա-ռայութեան քննարկումը, Ուղղափառ Եկեղեցիներու, Հռոմէական Կա-թոլիկ Եկեղեցւոյ, Անգլիգան Եկեղեցւոյ եւ Բարեկարգեալ Եկեղեցիներու հետ Արեւելեան Ուղղափառ Եկեղեցիներու մշակած աստուածաբանա-կան պաշտօնական երկխօսութիւններու արժեւորումը, միջ-կրօնական երկխօսութեան անմիջականութիւնն ու յատկապէս զոյգ Եկեղեցիներու եւ անոնց Դպրեվանքներուն միջեւ կատարուելիք հոգեւորականութեան, հա-ւատացեալներու, դասախօսներու, գրականութեան, տեղեկատւութեան եւ այլ մարզերու փոխադարձումը նկատուեցան քրիստոնէական սիրոյ ու զօրակցութեան եւ փոխ-հարստացման անհրաժեշտութիւններ։ 
Չորրորդ, դարերու ընթացքին անարդարութեան եւ մարդկային իրաւունքներու ոտնահարման զոհ դարձած ու մարտիրոսներու արիւնով սրբագործուած Եթովպիոյ եւ Հայ Եկեղեցիներու պատմութիւնը, կեանքն ու վկայութիւնը աղօթքի, խունկի ու յարգանքի արժանացան թէ՛ Անթիլիասի Նահատակաց Մատուռին եւ թէ՛ Պիք‎ֆայայի Նահատակաց Յուշարձանին տրուած այցելութիւններով, հոգեհանգստեան պաշտօններով եւ արտա-յայտուած խօսքերով։ Փաուլոս Պատրիարք եւ Արամ Ա. Վեհափառ քանիցս շեշտեցին, թէ քրիստոնէական Եկեղեցիները աստուածատուր եւ աւետա-րանական պարտաւորութիւն ունին միասնաբար հետամուտ ըլլալու աշխարհի խաղաղութեան եւ արդարութեան համատարած հաստատման, ազգերու գոյակցութեան, մարդկային իրաւունքներու պաշտպանութեան եւ անիրաւուած դատերու հետապնդման։ 
            Լիբանանին, Մեծի Տանն Կիլիկիոյ Կաթողիկոսութեան եւ իր Եկե-ղեցւոյ զաւակներուն տրուած այցելութենէն մեծ գոհունակութիւն ստանա-լով, Փաուլոս Պատրիարք վերադարձաւ իր Ս. Աթոռը՝ Մեծի Տանն Կիլիկիոյ Կաթողիկոսութեան եւ Եթովպիոյ Ուղղափառ Եկեղեցւոյ դիմաց բանալով փոխ-յարաբերութիւնները անդրանցող քրիստոնէական սիրոյ ու համա-գործակցութեան նոր ճանապարհ մը։ 
 
Նարեկ Եպս. Ալեէմէզեան

